વ્હાલવિહોણું ! આ કથાનકનું બાળક તો વ્હાલથી વંચિત છે જ પણ . . 12 વર્ષનો ઍંલ્યોશા ગુમસુમ ને એકલો એકલો જ રહેતો હતો. કારણ ? મમ્મી-પપ્પા’ના હદ વટાવી જતા ઝઘડા અને હવે તો વાત ડિવોર્સ સુધી પણ પહોંચી ગઈ હતી અને લટકામાં મમ્મીનું (ઝેન્યા) બીજે અફેયર ચાલતું હતું ને પપ્પાની (બોરિસ) બીજી ગર્લફ્રેન્ડ તો પ્રેગ્નેન્ટ સુધ્ધાં હતી ! બસ હવે તો આ ફ્લેટ વેચાઈ જાય અને બંનેને પોતપોતાનો હિસ્સો મળી જાય એટલે છૂટ્યા ! પણ ઍંલ્યોશા ? તે કોની સાથે રહેશે ? અને આ બાબતે જ એકદા ઝઘડો એટલો ભયાવહ સ્વરૂપ ધારણ કરી ગયો કે તેનું પરિણામ આ બંનેને બે દિવસ પછીના સન્નાટા સ્વરૂપે મળ્યું. [ ઝઘડો એ ન્હોતો કે ઍંલ્યોશા મારી સાથે રહેશે ,પણ એ હતો કે તારી સાથે રહેશે ! એ તારું બાળક છે! ] ઍંલ્યોશા સ્કૂલેથી પાછો આવ્યો જ ન્હોતો અને આ બાબતની જાણ મમ્મીને બે દિવસ પછી થઇ હતી (!) અને મમ્મીએ કહ્યું ન હોત તો પપ્પાને તો કોણ જાણે કે’દી ખબર પડેત ! બંને પોતપોતાના પ્રિય પાત્રો સાથે ઉષ્માનો અહેસાસ કરી રહ્યા હતા અને અહિંયા બાળક ઠંડા ને શુષ્ક પડેલ સંબંધોને તરછોડીને બહારની દુનિયામાં કશેક ઓગળી ગયો હતો ! કોઈ કહે કે આવું થોડું હોય ? પણ છે. વાત 2012ના રશિયાની છે કે જ્યાં સમાજ અને કુટુંબવ્યવસ્થા એ હદે કથળી ગયા હતા ,ને ઉષ્મા અલોપ થઈ સંબંધો એ હદે ઠુંઠવાઇ ગયા હતા કે જેની સામે રશિયાનું કઠોર ને વિષમ વાતાવરણ ય વામણું ઠરે !